ม็อบทำคนเดินห้างหาย 20%
เซ็นทรัลเผย 5 วัน ม็อบเสื้อแดงฉุดคนเดินห้างลด 20%
16 มี.ค. 2553

เซ็นทรัลเผย 5 วัน ม็อบเสื้อแดงฉุดคนเดินห้างลด 20% 
นายนริศ เชยกลิ่น รองกรรมการผู้จัดการ บริษัท เซ็นทรัลพัฒนา(CPN) เปิดเผยว่า ตลอด 5 วันของการชุมนุมของกลุ่มคนเสื้อแดงได้กระทบให้จำนวนคนเข้าห้างเซ็นทรัลในสาขาเซ็นทรัลเวิล์ด ปิ่นเกล้า และ ลาดพร้าว หายไป 20% ส่วนสาขาอื่นในเขตกรุงเทพและต่างจังหวัดอื่นไม่ได้กระทบ ยกเว้นสาขาต่างจังหวัดในขอนแก่น และอุดรธานี จำนวนคนเดินห้างหายไป 10% เนื่องจากประชาชนใน 2 จังหวัดนี้เดินทางเข้ามาร่วมชุมนุมในกรุงเทพ 
อย่างไรก็ตาม ผลดังกล่าวไม่น่าจะกระทบต่อผลประกอบการของบริษัทในไตรมาสแรกนี้ เนื่องจากเป็นช่วงปลายเดือนมี.ค.แล้ว และกรณีสถานการณ์ลากยาว เชื่อว่ากว่าจะเห็นผลกระทบคงจะเป็นช่วงไตรมาส 2 นี้มากกว่า ซึ่งเร็วๆ นี้บริษัทคงจะมีการอัดงบโปรโมชั่นเข้ามาเพื่อเรียกให้คนกลับมา